পুড়ে ছাই হল ছ’টি বাড়ি। তাতে বেশ কয়েক মন ধান এবং পাটও পুড়ে গিয়েছে। সোমবার দুপুরে ধুবুরির বিলাসীপাড়া থানার ছুয়াপারা গ্রামের ঘটনাটি ঘটে। পুলিশ সুত্রে জানা যায়, এ দিন চাষি ফজর আলির রান্নাঘরে প্রথমে আগুন লাগে। সেখান থেকেই আগুন ছড়িয়ে পড়ে ৫টি বাড়িতে। দমকলের দু’টি ইঞ্জিন পৌঁছনোর আগেই ভস্মীভূত হয় ছ’টি বাড়ি। প্রায় ১০ লক্ষ টাকার জিনিস ছাই হয়েছে বলে অভিযোগ। এক ঘণ্টার চেষ্টায় ওই আগুন নিয়ন্ত্রণে আনে দমকল।